SKRIFTLIG FORESPØRGSEL E-0007/00

af Roberta Angelilli (UEN) til Kommissionen

(19. januar 2000)

Om: Bekæmpelse af narkotikamisbrug i regionen Lazio

Regionen Lazio har med afgørelse nr. 5057 af 5.10.1999 fastsat kriterierne for tildeling af midler til bekæmpelse af narkotikamisbrug. Den pågældende afgørelse fastsætter væsentlige restriktioner for politikken på dette område, særlig på kommunalt plan, da den er tvunget til at følge de bestemmelser, der træffes på regionalt plan. I stedet for at der i afgørelsen fastsættes kriterier og tidsfrister for indgivelse af finansieringsanmodninger med spillerum for territoriale projekter af såvel offentlig som privat art (således som det fastsættes i lov 45/99), pålægger afgørelsen interventioner, der såvel indholdsmæssigt som formelt allerede på forhånd er nøje fastlagt, og som udelukkende sigter på en såkaldte begrænsning af skaderne. Dette involverer på ingen måde de lokale organisationer (således som det derimod fastsættes i loven), som ifølge deres beskaffenhed har nærmere kendskab til de lokale forhold, og dette er grunden til, at f.eks. kommunen Latina har indgivet klage til den regionale forvaltningsdomstol i Lazio. Gennem denne afgørelse sættes der stærke begrænsninger for de forebyggende interventioner, da der i henhold til denne kun kan finansieres projekter, som er rettet mod risikogrupper, medens det forebyggende arbejde, som er nævnt i loven og i en lang række fællesskabsafgørelser, bør have en langt større rækkevidde. Afgørelsen omfatter ikke interventioner i forbindelse med afvænning; da der er fastsat finansieringer til reintegrering på arbejdsmarkedet, og da afvænningssektoren er erstattet af en begrænsning af skaderne, kan det udledes, at de personer, der skal reintegreres i regionen Lazio, endnu gør brug af narkotika, og ikke er afvænnede, hvorved der reelt sker en slags legalisering.

Kan Kommissionen på denne baggrund oplyse følgende:

1. Mener den ikke, at denne regionale afgørelse er i klar modstrid med de fællesskabsafgørelser, som fastlægger en prioriteret indsats for medlemsstaterne inden for forebyggelse og afvænning?

2. Mener den ikke, at denne afgørelse er i modstrid med de nærhedsprincipper, der udgør grundlaget for Den Europæiske Union, og som skulle fastlægge en involvering af de lokale organisationer, som er mest borgernære, eventuelt med deltagelse af foreninger og non profit-organisationer?

3. Foreligger der dokumenter med eksempler på anbefalede fremgangsmåder til bekæmpelse af narkotikamisbrug, som er udarbejdet af Kommissionen eller af Det Europæiske Narkotikaovervågningscenter i Lissabon?

Svar afgivet på Kommissionens vegne af Antonio Vitorino

(17. februar 2000)

Kommissionen har siden 1995 understreget, at hvis narkotikamisbruget skal bekæmpes effektivt, er der brug for en overordnet og integreret fremgangsmåde. Det betyder ikke, at alle skal kæmpe på alle fronter og på alle niveauer på samme tid, men at der skal sikres koordination og samspil mellem de forskellige aktører og metoder, således at man opnår den størst mulige effektivitet.

Som svar på de tre specifikke punkter, det ærede medlem har fremhævet, kan Kommissionen oplyse følgende:

1. I Kommissionens meddelelse om Den Europæiske Unions handlingsplan for bekæmpelse af narkotikamisbrug (2000 2004)(1) betragtes en overordnet fremgangsmåde som den bedste problemløsningsstrategi. Sådan en strategi bør omfatte alle former for forebyggelse af narkotikamisbrug, lige fra forhindring af førstegangsbrug til mindskelse af de negative sundhedsmæssige og sociale følger af narkotikamisbrug. Denne fremgangsmåde bør baseres på en overordnet strategi, som gør det muligt at foretage en omkostningseffektiv allokering af ressourcer.

2. På områder som f.eks. narkotikabekæmpelse, der ikke udelukkende henhører under Fællesskabets kompetence, træffer EF i overensstemmelse med subsidiaritetsprincippet kun foranstaltninger, hvis medlemsstaterne ikke i tilstrækkeligt omfang opfylder målene. Kommissionen kan på den baggrund ikke gribe ind i afgørelser, der træffes på regionalt eller lokalt niveau.

3. Det Europæiske Overvågningscenter for Narkotika og Narkotikamisbrug (EONN) udgiver en årsrapport om narkotikasituationen i Fællesskabet med ajourførte oplysninger om tendenser og mønstre i narkotikamisbruget i Europa. Desuden kan der findes oplysninger om evaluerede europæiske projekter til mindskelse af narkotikaefterspørgslen på Internettet på websiden (http://www.emcdda.org/). Herigennem kan der indhentes værdifulde oplysninger fra erfaringerne med lignende projekter, der er gennemført andre steder i Fællesskabet.

(1) KOM(1999) 239 endelig udg.